## Gómez lamenta que el Ministeri encara no haja posat a la disposició de les comunitats autònomes la ferramenta imprescindible per a la gestió de les dades de cribratges

*** A pesar dels acords adoptats per la Ponència de Cribratge el mes d’abril, el Ministeri continua debatent sobre quin tipus d’indicadors cal demanar i sense un aplicatiu informàtic per a poder abocar les dades
* El conseller de Sanitat ha recordat que quan en 2024 va denunciar que el Botànic va deixar més de 167.000 dones sense convidar a participar en el programa de cribratge de càncer de mama “no vaig rebre cap telefonada ni cap sol·licitud de dades ni d’informació en aquell moment”**

El conseller de Sanitat, Marciano Gómez, ha lamentat que el Ministeri de Sanitat encara no haja posat a la disposició de les comunitats autònomes (CA) la ferramenta imprescindible per a la gestió de les dades de cribratges. En este sentit, ha recordat que el mes d’abril passat, el Ministeri es va comprometre a passar a les comunitats “un aplicatiu informàtic per a poder abocar les dades i hui dia seguix sense fer-ho. A més, la Ponència de Cribratge continua debatent sobre quin tipus d’indicadors cal demanar”.

Així mateix, Gómez, ha destacat que crida l’atenció l’actitud del Ministeri en relació amb els programes de cribratge de càncer de mama, “un exemple d’èxit del sistema sanitari i una ferramenta fonamental en la prevenció i detecció precoç. En compte de donar suport, reconéixer i promoure’n el desenrotllament, el Ministeri s’ha situat contra les comunitats autònomes, intentant manipular, actuant de manera interessada, partidista i en contra del mateix Sistema Nacional de Salut”.

Com a exemple d’això, el conseller de Sanitat ha recordat que en febrer de 2024 la Conselleria de Sanitat va denunciar que el Botànic va deixar més de 167.000 dones sense convidar a participar en el programa i 11 mamògrafs de 25 obsolets, inutilitzables i sense contracte de manteniment, tal com van constatar els informes de la Inspecció General de Servicis de la Generalitat i de l’Oficina d’Auditoria i Inspecció de la Conselleria, que van fer auditories del programa de cribratge de càncer de mama. A més, van eliminar la doble lectura, amb el conseqüent risc per a la precisió dels diagnòstics.

“Davant d’això no vaig rebre ni una sola telefonada per part del Ministeri de Sanitat interessant-se per este tema ni per la salut de les dones. La ministra no va sol·licitar cap dada ni informació en aquell moment, la qual cosa em crida molt l’atenció”, ha criticat Marciano Gómez, després d’abandonar, juntament amb la majoria de consellers de Sanitat, la reunió del Consell Interterritorial del Sistema Nacional de Salut (CISNS), que se celebrava a Saragossa.

**Treball i col·laboració amb transparència i rigor**

Amb això, el titular de Sanitat de la Comunitat Valenciana ha insistit que des de la Conselleria de Sanitat “sempre col·laborem i treballem amb transparència i rigor, no és veritat que no donem dades, de fet, publiquem anualment en les nostres memòries les dades de cribratge, el que hem dit és que supeditem esta entrega de dades al fet que la Ponència de Cribratge consensue els indicadors i pose a disposició la ferramenta sol·licitada”.

Referent a això, el conseller de Sanitat ha posat de manifest que la ministra de Sanitat, Mónica García, “està trencant l’essència del Consell Interterritorial, que es basa en el diàleg i la busca d’acords compartits, amb rigor i consens. En compte de convocar reunions extraordinàries quan sorgixen discrepàncies tècniques, el Ministeri imposa les seues decisions de manera autoritària, desvirtuant els acords aconseguits en les ponències i comissions tècniques”.

“Tenim un ministeri que no coordina, que és la seua principal funció, ni resol els grans problemes de la sanitat pública espanyola, que és la falta de professionals. Tenim un ministeri que no escolta el personal sanitari”, ha continuat Marciano Gómez.

En este sentit, Gómez ha manifestat, una vegada més, la necessitat de flexibilitzar les unitats docents de formació sanitària especialitzada i augmentar el nombre de places MIR per a resoldre el dèficit de professionals sanitaris que afecta totes les comunitats autònomes, “una reivindicació que he anat exigint al ministeri des de la meua arribada al Govern de la Generalitat en juliol de 2023 ja que són competència directa del Ministeri de Sanitat i les comunitats assumim el finançament i l’acció formativa”. De fet, el conseller ha recordat que en la Comunitat Valenciana “estem disposats a formar un 15 % més de professionals si es flexibilitzen estes unitats docents”.

Finalment, Marciano Gómez ha afirmat la seua predisposició “a asseure’ns i parlar de temes que interessen la ciutadania, com la falta de professionals o el problema de l’Estatut Marc i poder anar avançant a favor de la sanitat pública”.

Fecha: 24/10/2025